
[bookmark: _Hlk237955603]Høring over forslag til ændring af sommerhusloven 

Plan- og Landdistriktsstyrelsen sender ved nærværende vedlagte lovforslag om ændring af sommerhusloven i høring.
Lovforslaget vedrører oplysningspligt om udlejningsaktiviteter, påbud til formidlingstjenester om at stoppe ulovligt indhold i annoncer, tilsynskompetence til kommuner samt orientering til ejendomsejere om ulovlige forhold
Det bemærkes, at det udelukkende er de i lovforslaget fremsatte forslag, der kan kommenteres på.
Eventuelle høringssvar til lovforslaget bedes være indsendt til Plan- og Landdistriktsstyrelsen senest den 21. oktober 2026 kl. 12:00 til sommerhusloven@plst.dk med angivelse af sagsnummer 2025-4381. 
Spørgsmål til høringen kan sendes til sommerhusloven@plst.dk
Baggrund
Som led i udmøntningen af den politiske aftale om bedre vilkår for vækst og korrekt skattebetaling i dele- og platformsøkonomien fra 2018 blev der med en ændring af sommerhusloven fra 2019 indført et fast loft for privatpersoners udlejning af egen fulde helårsbolig til ferie- og fritidsformål m.v. på henholdsvis 30, 70 og op til 100 dage pr. kalenderår. 
I forbindelse med lovprocessen blev det aftalt, at tilsynet med reglerne skulle evalueres. Evalueringen, der blev offentliggjort den 24. oktober 2025, har peget på, at det ikke er muligt at føre et effektivt og aktuelt tilsyn med de nuværende tilsynsbeføjelser.
Med henblik på at styrke tilsynet med sommerhuslovens regler, herunder reglerne om grænserne for udlejning af egen fulde helårsbolig til ferie- og fritidsformål m.v., indgik den daværende regering (Socialdemokratiet, Venstre og Moderaterne), Danmarksdemokraterne, Socialistisk Folkeparti, Liberal Alliance, Det Konservative Folkeparti, Enhedslisten, Dansk Folkeparti, Radikale Venstre og Alternativet den 22. januar 2026 en politisk aftale om styrket tilsyn og bedre sanktionsmuligheder i relation til korttidsudlejning. 
Lovforslagets indhold
Lovforslaget indeholder for det første et forslag om en pligt for udbydere af formidlingstjenester samt ejere og brugere af fast ejendom til at afgive nærmere bestemte oplysninger til tilsynsmyndigheden til brug for dennes tilsyn efter loven.
Lovforslaget indeholder for det andet et forslag om, at tilsynsmyndigheden kan påbyde udbydere af formidlingstjenester at fjerne annoncer eller blokere for bookinger i annoncer for udlejning, der er i strid med lovens regler om udlejning af hus eller husrum til ferie- og fritidsformål m.v., herunder reglerne om grænser for udlejning af egen fulde helårsbolig til ferie- og fritidsformål m.v.
Lovforslaget indeholder for det tredje et forslag om, at by-, land- og transportministeren efter ansøgning fra en kommunalbestyrelse kan delegere kompetencen til at påse overholdelsen af lovens regler om grænser for udlejning af egen fulde helårsbolig til ferie- og fritidsformål m.v. til den pågældende kommunalbestyrelse.
Lovforslaget indeholder for det fjerde et forslag om, at tilsynsmyndigheden forpligtes til at orientere ejeren af en fast ejendom om en bruger af ejendommens konstaterede overtrædelse af visse regler om udlejning af ejendommen til ferie- og fritidsformål m.v., herunder grænserne for udlejning af egen fulde helårsbolig til ferie- og fritidsformål m.v.
Endeligt indeholder lovforslaget et forslag om forhøjelse af det vejledende bødeniveau for overtrædelse af reglerne om udlejning af egen fulde helårsbolig til ferie- og fritidsformål m.v., ligesom der foreslås et vejledende bødeniveau for udlejning på en måde, der har karakter af drift af »skyggehotel«.
Det forventes, at loven træder i kraft 1. juli 2027. 
Høringsmaterialet vil blive gjort tilgængeligt på Høringsportalen.dk, ligesom de modtagne høringssvar vil blive offentliggjort på portalen.

Med venlig hilsen
Peter Willumsen 
Chefkonsulent, Jurist, Feriebolig og Tilsyn
Plan- og Landdistriktsstyrelsen

